**Pielikums Nr.1**

Informatīvajam ziņojumam

“Par priekšlikumiem grozījumiem būvniecību regulējošos normatīvajos aktos,

lai garantētu sabiedrības intereses kopumā un nodrošinātu atsevišķu indivīdu tiesību aizsardzību būvatļaujas apstrīdēšanas vai pārsūdzēšanas procesā”

**Likumprojekts “Grozījumi Būvniecības likumā”**

Izdarīt [Būvniecības likumā](http://www.likumi.lv/doc.php?id=36531) (Latvijas Republikas Saeimas un Ministru Kabineta Ziņotājs, 1995, 20.nr.; 1997, 7., 22.nr.; 2002, 7.nr.; 2003, 6., 8.nr.; 2004, 9.nr.; 2005, 8.nr.; 2006, 7., 13.nr.; 2008, 3.nr.; 2009, 14.nr.; Latvijas Vēstnesis, 2010, 205.nr.; Latvijas Vēstnesis, 2012, 195.nr.) šādus grozījumus:

1.**7.pantā:**

1.1.Svītrot pirmās daļas 5.punktu

1.2.Papildināt pantu ar 1.1 un 1.2 daļu šādā redakcijā:

(1.1) Pašvaldības noteiktai institūcijai vai amatpersonai ir pienākums vienas darbdienas laikā no attiecīgās dokumenta saņemšanas dienas publicēt pašvaldības mājaslapā internetā informāciju par saņemto būvniecības iesniegumu — uzskaites karti, būvprojektu, kas iesniegts saskaņošanai, kā arī būvatļaujas pieprasījumu. Publikācijā norāda:

1) plānoto būvdarbu veikšanas vietu;

2) būvniecības veidu, būves plānoto funkciju.

(1.2) Par pieņemto lēmumu, izskatot būvniecības iesniegumu — uzskaites karti, būvprojektu, kas iesniegts saskaņošanai, kā arī pieprasījumu būvatļaujas saņemšanai, pašvaldības noteikta institūcija vai amatpersona paziņo sabiedrībai, publicējot paziņojumu pašvaldības mājas lapā internetā vienas darba dienas laikā no lēmuma pieņemšanas dienas. Publikācijā norāda:

1) plānoto būvdarbu veikšanas vietu;

2) būvniecības veidu, būves plānoto funkciju;

3) būvatļaujas vai atteikuma izsniegt būvatļauju spēkā stāšanās dienu.

2. 11.panta trešajā daļā svītrot vārdus „un būvniecības publiskās apspriešanas”

3. Svītrot likuma 12.pantu.

4. Papildināt 13.pantu ar sesto daļu šādā redakcijā:

„(6) Pasūtītājs normatīvos aktos noteiktos gadījumos par saņemto būvatļauju informē, piemērojot vienu no šādiem informēšanas veidiem:

1) individuāli tos nekustamo īpašumu īpašniekus (valdītājus), kuru nekustamie īpašumi robežojās ar teritoriju, kurā atļauts realizēt būvniecības ieceri;

2) izvieto zemes gabalā būvtāfeli, kuras saturu nosaka Ministru kabinets.”

5.**30.1pantā:**

5.1. Izteikt panta pirmo daļu šādā redakcijā:

“(1) Būvatļauju vai atteikumu izsniegt būvatļauju var Administratīvā procesa likumā noteiktajā kartībā apstrīdēt mēneša laikā no administratīvā akta spēkā stāšanās dienas, arī gadījumos, ja tajā termiņš nav norādīts”

5.2.Papildināt pantu ar 1.1 daļu šādā redakcijā:

„(1.1) Būvniecības procesā izdota administratīvā akta apstrīdēšanas iesnieguma kopējais izskatīšanas laiks iestādē nedrīkst būt ilgāks par četriem mēnešiem no iesnieguma saņemšanas dienas.”

5.3.Izteikt piekto daļu šādā redakcijā:

„(5) Pašvaldības būvvalde, kas saņēmusi šā panta ceturtajā daļā minēto paziņojumu, izdod izziņu, kurā norādīts jaunbūves būvniecības tiesiskais pamatojums un jaunbūves raksturojums, kā arī informācija par būvatļaujas apstrīdēšanu vai pārsūdzēšanu.„

5.4.Papildināt pantu ar 5.1 daļu šādā redakcijā:

„(5.1) Būvi, kuras būvniecībai izdotā būvatļauja ir pārsūdzēta vai apstrīdēta, pieņem ekspluatācijā, ja attiecīgajā strīdā tiesa piemērojusi pagaidu tiesas aizsardzības līdzekli – administratīvā akta (būvatļaujas) darbības atjaunošanu. Aktā par būves pieņemšanu ekspluatācijā veicama atzīme par piemēroto tiesas pagaidu aizsardzības līdzekli.”

6. Izslēgt pārejas noteikumu 19.punktu.